จัดแผนโซนนิงพื้นที่เกษตร ยิ่งลักษณ์สั่งสร้างแรงจูงใจ
ยิ่งลักษณ์สั่ง สศช.คิดมาตรการจูงใจ “โซนนิง” พื้นที่เพาะปลูก คุมปริมาณการผลิตดันราคาสินค้าพุ่ง
16 มิ.ย. 2555

ยิ่งลักษณ์สั่ง สศช.คิดมาตรการจูงใจ “โซนนิง” พื้นที่เพาะปลูก คุมปริมาณการผลิตดันราคาสินค้าพุ่ง
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า น.ส.ยิ่งลักษณ์ ชินวัตร นายกรัฐมนตรี ได้ติดตามภารกิจที่รัฐบาลมอบหมายให้ สศช.ดำเนินการใน 13 ภารกิจ โดย สศช.รายงานความคืบหน้าแนวทางการจัดโซนนิงที่ดินภาคเกษตรกรรม ซึ่งเป็นหนึ่งในภารกิจที่ได้รับมอบหมาย
ทั้งนี้ การโซนนิงการทำเกษตรกรรมมีกฎหมายกำกับดูแลอยู่แต่ยังปฏิบัติไม่ได้ ซึ่งจำเป็นต้องระดมสมองเพื่อผลักดันเรื่องนี้ให้เป็นรูปธรรม ตั้งแต่การกำหนดปริมาณการผลิตสินค้าเกษตรแต่ละชนิด การลงทุนระบบขนส่งในพื้นที่โซนนิงพืชไปยังตลาด การนำเทคโนโลยีมาใช้ในการเพิ่มผลผลิต 
“สศช.เสนอให้มีการโซนนิงพื้นที่ปลูกพืชแต่ละชนิดและควบคุมการผลิตในปริมาณที่เหมาะสม เพื่อไม่ให้กระทบต่อราคาสินค้าเกษตร” นายอาคม กล่าว
แหล่งข่าวเปิดเผยว่า สศช.ได้เสนอแนวทางการจัดโซนนิงภาคเกษตร พร้อมทั้งเสนอรูปแบบวิธีการจูงใจให้มีการโซนนิงพื้นที่ปลูกพืชแต่ละชนิด ซึ่งที่ประชุมเห็นด้วย 
นายอาคม ยกตัวอย่างภารกิจที่สำคัญ ที่ สศช.ศึกษาคือ การจัดทำยุทธศาสตร์ประเทศ โดยกำหนดแผนธุรกิจของประเทศใน 10-20 ปีข้างหน้า ว่า ประเทศจะพัฒนาไปทางไหน ซึ่งจะต้องมีการทำเวิร์กช็อปตั้งแต่ภาคการท่องเที่ยว การสร้างความเข้มแข็งให้เอสเอ็มอีและการเตรียมตัวสู่เออีซี การจัดทำข้อมูลประเทศให้ทันสมัย การตั้งจุดขายสินค้าโอท็อปบริเวณสถานีรถไฟจุดต่างๆ หรือในพื้นที่สนามบินที่มีอยู่ 36 แห่ง
นายสุรนันทน์ เวชชาชีวะ เลขาธิการนายกฯ กล่าวว่า ภารกิจที่รัฐบาลมอบหมายให้ สศช.ดำเนินการ เช่น จัดทำเวิร์กช็อปอาเซียน การทำแผนธุรกิจประเทศไทย การจัดทำข้อมูลวิเคราะห์การจัดงานเวิลด์ เอ็กซ์โป การเวิร์กช็อปพัฒนาเอสเอ็มอีไทย ติดตามโครงการลงทุนป้องกันอุทกภัย จัดเวิร์กช็อปพัฒนารัฐวิสาหกิจ โซนนิงภาคเกษตร เป็นต้น